b'\n_START_ARTICLE_\nLuis Miguel Reyes Asmarats\n_START_SECTION_\nMotociclisme\n_START_PARAGRAPH_\nSeguint les passes del seu germ\xc3\xa0 Joaqu\xc3\xadn (pilot de ral\xc2\xb7lis que s\'havia iniciat tamb\xc3\xa9 en competici\xc3\xb3 en motociclisme) Luis Miguel s\'apunt\xc3\xa0 al campionat de promoci\xc3\xb3 "Copa Ossa 250", comptant amb el patrocini del taller barcelon\xc3\xad Pit Stop. Despr\xc3\xa9s de guanyar la Copa amb autoritat (30 punts d\'avantatge sobre el segon classificat, Daniel Boquet) l\'any seg\xc3\xbcent -1978- debut\xc3\xa0 al Campionat d\'Espanya de 250cc amb una Yamaha, aconseguint-hi ja d\'entrada el subcampionat.  Durant uns anys m\xc3\xa9s, segu\xc3\xad competint en curses estatals de velocitat i de resist\xc3\xa8ncia, obtenint dins d\'aquesta darrera especialitat \xc3\xa8xits com ara dues vict\xc3\xb2ries a les 24 hores de Montju\xc3\xafc (1983 i 1984, com a pilot oficial de Ducati) i un t\xc3\xadtol de Campi\xc3\xb3 d\'Espanya de Resist\xc3\xa8ncia (1984)._NEWLINE_La temporada de 1983 debut\xc3\xa0 al Campionat del M\xc3\xb3n de 250cc, passant a la cilindrada de 80cc amb una Autisa el 1986. La temporada seg\xc3\xbcent, 1987, fou la seva millor al Mundial, ja que hi acab\xc3\xa0 set\xc3\xa8 despr\xc3\xa9s d\'haver aconseguit dos quarts llocs (un al GP dels Pa\xc3\xafsos Baixos i l\'altre al GP del Regne Unit)._NEWLINE_Despr\xc3\xa9s d\'aquests resultats engrescadors, de cara a 1988 entr\xc3\xa0 a l\'equip oficial de Garelli per a disputar el Mundial de 125cc al costat del campi\xc3\xb3 del m\xc3\xb3n Fausto Gresini, per\xc3\xb2 tingu\xc3\xa9 la mala sort que aquell any les Garelli anaven molt mancades de pot\xc3\xa8ncia i no pass\xc3\xa0 del catorz\xc3\xa8 lloc final.\n_START_SECTION_\nAutomobilisme\n_START_PARAGRAPH_\nUn cop s\'hagu\xc3\xa9 retirat del motociclisme debut\xc3\xa0 en competicions d\'automobilisme, obtenint-hi importants \xc3\xa8xits com ara els campionats estatals "Copa Citro\xc3\xabn Saxo", "Copa Renault Clio" i "Supercopa Seat Le\xc3\xb3n", juntament amb diversos podis a les 24 hores automobilistes de Montmel\xc3\xb3 i els 1000 km Hyundai. Ha participat tamb\xc3\xa9 en diverses edicions del Campionat FIA i al d\'Espanya de GT tot pilotant un Ferrari.\n_START_SECTION_\nPeriodisme\n_START_PARAGRAPH_\nLuis Miguel Reyes treballa com a periodista especialitzat i com a director dels n\xc3\xbameros especials de la revista Solo Auto Sport, col\xc2\xb7laborant des de la d\xc3\xa8cada de 1990 amb el grup editorial Alesport, dins el qual ha estat cap del departament de proves de la revista Solo Moto, aix\xc3\xad com director i creador de diferents esdeveniments: Fun & Endurance, Supermoto Cup KTM, Crit\xc3\xa8rium Derbi i diversos cursets de conducci\xc3\xb3 de motociclisme.'